… un locţiitor al acestuia şi cel mult şapte membri, reprezentanţi ai formaţiunilor politice şi ai organizaţiilor minorităţilor naţionale, acestea neputând funcţiona cu mai puţin de cinci membri.
De asemenea, potrivit hotărârii BEC, birourile electorale ale secţiilor de votare din străinătate vor fi alcătuite dintr-un preşedinte, un locţiitor al acestuia şi cel mult opt membri, dar nu mai puţin de un membru, şi nu pot funcţiona cu mai puţin de trei membri, dintre care unul este preşedintele.
Birourile electorale ale secţiilor de votare vor fi alcătuite numai din cetăţeni cu drept de vot şi nu este obligatoriu ca reprezentanţii propuşi de formaţiuni politice sau organizaţii ale minorităţilor naţionale să fie membri ai acestora.
Candidaţii la alegerile europarlamentare, precum şi soţii, rudele sau afinii ale acestora până la gradul al treilea inclusiv nu vor putea fi membri ai birourilor electorale ale secţiilor de votare din ţară şi din străinătate.
De asemenea, candidaţii la funcţiile de preşedinţi de Consilii judeţene, consilieri judeţeni, primari, consilieri locali, primar general al Capitalei, consilieri în CGMB, primari de sector, consilieri locali de sector, precum şi soţii, rudele sau afinii acestora până la gradul al treilea inclusiv nu pot fi membri ai birourilor electorale ale secţiilor de votare constituite în judeţele, respectiv în unităţile administrativ-teritoriale, în Bucureşti sau în sectoarele în care candidează. Până în 20 mai, ora 23,59, Autoritatea Electorală Permanentă va desemna preşedinţii birourilor electorale ale secţiilor de votare din ţară şi locţiitorii acestora, în şedinţă publică, prin tragere la sorţi computerizată, organizată la nivel judeţean sau al municipiului Bucureşti, pe funcţii, dintre persoanele înscrise în Corpul experţilor electorali, cu domiciliul sau reşedinţa în judeţul respectiv, pe baza criteriului apropierii domiciliului sau reşedinţei de sediul secţiei de votare, precum şi pe baza criteriului studiilor absolvite.
Tot până la 20 mai, ora 23,59, şefii misiunilor diplomatice şi ai oficiilor consulare vor desemna preşedinţii birourilor electorale ale secţiilor de votare din străinătate şi locţiitorii acestora dintre cetăţenii cu drept de vot care au transmis prin poştă, fax, e-mail sau au depus fizic cereri semnate şi datate, prin care declară că îndeplinesc condiţiile.
18.955 secții de votare în țară
Autoritatea Electorală Permanentă (AEP) informează că, la alegerile pentru membrii din România în Parlamentul European din anul 2024 și pentru autoritățile administrației publice locale din anul 2024, vor fi organizate, pe teritoriul României, 18.955 de secții de votare.
Totodată, în conformitate cu prevederile Legii nr. 208/2015, cu modificările și completările ulterioare, numerotarea secțiilor de votare din țară se actualizează de către AEP la nivelul fiecărui județ, respectiv al municipiului București, începând cu localitatea reședință de județ și continuând cu cele din municipii, orașe și comune, în ordinea alfabetică a acestora.